《翠蛟亭和巩丰韵》
宋代·赵汝谈

幽亭枕苍峡，云窦通曲水。
百折如建瓴，虢虢鸣不止。
客来一抽钥，白雾噀岩底。
欻翕千丈蛟，拿空翠涛起。
天开混沌竅，日洗盘古髓。
谅匪畜池鳞，多应化雷尾。
冯陵气易壮，怖荡辞难侈。
日假金洞光，景逾瑶池泚。
谁云游方外，巧异缁尘里。
坡仙颇年数，觌面犹尺咫。
采句贵自然，巩言良是已。
璇题豁灵界，篆出蕃君里。
物生亦倚数，有形必有靡。
道人亦多事，浮念何时死。
余生嗜泉薮，痼习牵研几。
太息动静机，于何寄真理。
醉倒和沧浪，烦君更详此。

作者简介：（?—1237）宋宗室，居馀杭，字履常，号南塘。以荫补将仕郎。孝宗淳熙十一年进士。任江西安抚司干办等职。曾佐丞相赵汝愚拥立宁宗。历通判嘉兴府、知无为军，有循吏名。宁宗嘉定六年，金国内乱，献料敌、备边二策。理宗初，因疾去官，杜门著述。端平间，以礼部郎官召，复疏边事及楮法。累官至权刑部尚书。卒谥文恪，一作文懿。于经、子、《通鉴》、《杜诗》皆有注。有《介轩诗集》。